Unsen vruntliken grot myt be[ge]ringe alles gudes tovorne geschreven. Ersamen, leven heren unde besundergen guden vrundes. Juwer ersamecheiit doe wii witlik, dat vor uns siit gewesen welke personen unde hebben siik beclaget, wo dat se beschedeget worden overme jare vor juwer haven von dengennen, de in der Lubeschen vlate weren. Nu hebbe wii vornomen, dat se echt sin in juwer haven, unde se bevruchten, dat se echter beschedeget mochten werden. Hirumme so wolden se gerne juwe haven soken to guder wiis unde wolden ere vorkeringe miit jw hebben na also vore, mochten se unbeschedeget bliiven van den ergeschreven selschop. Des bidde wii ein gutlik antwerde wedder myt den ersten. Siit Gode bevolen to ewiigen [tiden] unde bedet to uns also to juwen guden vrunden. Geschreven under unser stat ingesegel, des sundages vor des hilgen crusis dage anno xxix. Borgermester unde radh tho Abo, vestri humiles. Adress: Den ersamen, vorsychtiigen mannen, heren borgermesteren unde ratmanne to Revele, unsen leven vrunde, kome desse breff myt werdicheyt.